
EELNÕU


E-identimise ja e-tehingute usaldusteenuste seaduse, riigilõivuseaduse ja karistusseadustiku muutmise seadus


§ 1. E-identimise ja e-tehingute usaldusteenuste seaduse muutmine

E-identimise ja e-tehingute usaldusteenuste seaduses tehakse järgmised muudatused:

1) paragrahvi 1 lõiked 1 ja 2 muudetakse ning sõnastatakse järgmiselt:
„(1) Käesolev seadus reguleerib e-identimist, e-identimise süsteemi usaldusväärsuse taseme hindamist, e-tehinguteks vajalike usaldusteenuste osutamist, Euroopa digiidentiteedikukru pakkumist ning riikliku järelevalve korraldust ulatuses, milles need ei ole reguleeritud Euroopa Parlamendi ja nõukogu määruses (EL) nr 910/2014 e-identimise ja e-tehingute jaoks vajalike usaldusteenuste kohta siseturul ja millega tunnistatakse kehtetuks direktiiv 1999/93/EÜ (ELT L 257, 28.08.2014, lk 73–114) ning Euroopa Parlamendi ja nõukogu määruses (EL) 2024/1183, millega muudetakse määrust (EL) nr 910/2014 seoses Euroopa digiidentiteedi raamistiku kehtestamisega (ELT L, 2024/1183, 30.04.2024).

(2) E-identimisele, e-tehinguteks vajalike usaldusteenuste osutamisele ja Euroopa digiidentiteedikukru pakkumisele kohaldatakse käesolevat seadust ja muid riigisiseseid õigusakte, kui Euroopa Parlamendi ja nõukogu määruse (EL) nr 910/2014 järgi tuleb lähtuda riigisisesest õigusest või kui määrus annab võimaluse reguleerida teatud valdkondi riigisisese õigusega.“;

2) paragrahvi 1 lõiget 5 täiendatakse pärast tekstiosa „isikut tõendavatel dokumentidel põhinevate e-identimise süsteemide“ tekstiosaga „ning Euroopa digiidentiteedikukru“;

3) paragrahv 2 muudetakse ja sõnastatakse järgmiselt:
„§ 2. Asutuste pädevus

(1) Euroopa Parlamendi ja nõukogu määruse (EL) nr 910/2014 artikli 7 punktis f ning artiklites 5a, 5b, 5d, 5e, 9, 12, 46a, 46b ja 48a sätestatud liikmesriigi ülesandeid täidab Riigi Infosüsteemi Amet (edaspidi pädev asutus).

(2) Pädev asutus võib Euroopa Parlamendi ja nõukogu määruse (EL) nr 910/2014 artiklis 5a sätestatud liikmesriigi ülesannete täitmiseks anda lepingu alusel üle kohustusi teenuse osutajale.

(3) Euroopa Parlamendi ja nõukogu määruse (EL) nr 910/2014 artikli 5a lõike 4 punkti d alapunktis iii ja lõike 5 punkti a alapunktis x sätestatud pädeva riikliku andmekaitseasutuse rolli täidab Andmekaitse Inspektsioon.

(4) Euroopa Parlamendi ja nõukogu määruse (EL) nr 910/2014 artikli 5c lõigetes 3 ja 7 ning artikli 45f lõikes 3 sätestatud ülesandeid täidab valdkonna eest vastutav ministeerium.“;

4) seaduse 2. peatüki pealkiri muudetakse ja sõnastatakse järgmiselt:
„2. peatükk
Usaldusteenus, usaldusteenuse osutaja ja Euroopa digiidentiteedikukru pakkuja“;

5) paragrahvi 3 lõige 2 muudetakse ja sõnastatakse järgmiselt:
„(2) Pädev asutus võib korraldada usaldusteenuse infrastruktuuri loomise, haldamise ja ajakohastamise Euroopa Parlamendi ja nõukogu määruse (EL) nr 910/2014 artikli 46b lõike 5 kohaselt.“;

6) seadust täiendatakse §-ga 31 järgmises sõnastuses:
„§ 31. Digiidentiteedikukrule tuginevate isikute register

(1) Digiidentiteedikukrule tuginevate isikute register (edaspidi register) on riigi infosüsteemi kuuluv andmekogu, mille eesmärk on registreerida Eestis asutatud isikud, kes kavatsevad tugineda Euroopa digiidentiteedikukrule avalike või erateenuste osutamiseks, ning teha nende kohta esitatud teave läbipaistvuse ja usalduse tagamiseks inim- ja masinloetaval kujul avalikult kättesaadavaks. Register on digiidentiteedikukrule tuginevate isikute riiklik register Euroopa Parlamendi ja nõukogu määruse (EL) nr 910/2014 artikli 5b lõike 5 ja komisjoni rakendusmääruse (EL) 2025/848, millega kehtestatakse Euroopa Parlamendi ja nõukogu määruse (EL) nr 910/2014 rakenduseeskirjad kukrule tuginevate isikute (edaspidi digiidentiteedikukrule tuginev isik) registreerimise kohta (ELT L, 2025/848, 07.05.2025), artikli 3 lõike 1 tähenduses.
 
(2) Riigi Infosüsteemi Amet kehtestab ja avalikustab oma veebilehel registrisse teabe esitamise korra.

(3)  Registris töödeldakse isikuandmetena digiidentiteedikukrule tugineva isiku esindaja 
ees- ja perekonnanime, isikukoodi, kontaktandmeid ning logiandmeid.

(4) Registris säilitatakse:
1) rakendusmääruse (EL) 2025/848 artiklis 10 nimetatud andmeid kümme aastat registrikande tegemisest arvates;
2) logiandmeid kümme aastat registrikande tegemisest arvates;
3) muid isikuandmeid,  kuni digiidentiteedikukrule tuginev isik registrikande kustutab.

(5) Registrisse kantud andmed on avalikud, välja arvatud avaliku teabe seaduse alusel määratud piiratud juurdepääsuga teave.

(6) Andmekogu vastutav töötleja on Riigi Infosüsteemi Amet.

(7) Registri põhimääruse kehtestab valdkonna eest vastutav minister määrusega, milles sätestatakse:
1) andmete täpne koosseis, sealhulgas isikustamata andmed;
2) andmeandjad ja nende esitatavad andmed;
3) registritoimingute ja registrisse kantud andmete säilitamise täpsemad tingimused;
4) registri rahastamine;
5) registriga seotud muud korralduslikud nõuded.

(8) Pädev asutus võib teha otsuse digiidentiteedikukrule tugineva isiku registreeringu peatamiseks või kehtetuks tunnistamiseks komisjoni rakendusmääruse (EL) 2025/848 artikli 9 lõikes 2 loetletud juhtudel.“;

7) seadust täiendatakse §-ga 41 järgmises sõnastuses:
„§ 41. Turvaintsidendist teavitamine

(1) Euroopa digiidentiteedikukru pakkuja või usaldusteenuse osutaja teavitab pädevat asutust 24 tunni jooksul turvaintsidendist, mis oluliselt mõjutab või võib mõjutada usaldusteenuse, Euroopa digiidentiteedikukru või selle kaudu osutatava teenuse turvalisust, töökindlust või usaldusväärsust.

(2) Teade peab sisaldama:
1) turvaintsidendi kirjeldust;
2) hinnangut turvaintsidendi mõjule;
3) teavet rakendatud või kavandatavate mõju vähendamise meetmete kohta;
4) muud pädeva asutuse nõutud teavet, mis on vajalik Euroopa Liidu õigusaktidest tulenevate kohustuste täitmiseks. 

(3) Pädeval asutusel on õigus nõuda Euroopa digiidentiteedikukru pakkujalt või usaldusteenuse osutajalt turvaintsidendi kohta täiendavat teavet ja dokumente, mis on vajalikud turvaintsidendi mõju hindamiseks ning Euroopa Liidu õigusaktidest tulenevate kohustuste täitmiseks.“;

8) paragrahvi 5 pealkiri muudetakse ja sõnastatakse järgmiselt:
„§ 5. Nõuded kvalifitseeritud usaldusteenuse osutajale, usaldusteenuse osutamisele, Euroopa digiidentiteedikukru pakkujale ja Euroopa digiidentiteedikukru pakkumisele“;

9) paragrahvi 5 lõiked 1 ja 2 muudetakse ning sõnastatakse järgmiselt:
„(1) Kvalifitseeritud usaldusteenus ja selle osutaja ning Euroopa digiidentiteedikukkur ja selle pakkuja peavad vastama Euroopa Parlamendi ja nõukogu määrusele (EL) nr 910/2014, selle alusel kehtestatud rakendusaktidele ning käesolevas seaduses sätestatud nõuetele.

(2) Euroopa Parlamendi ja nõukogu määruse (EL) nr 910/2014 artikli 13 lõigetes 1 ja 2 nimetatud kahju hüvitamise tagamiseks peab kvalifitseeritud usaldusteenuse osutajal olema usaldusteenuse osutamise ajal vastutuskindlustus, mille kindlustussumma on vähemalt üks miljon eurot aastas iga kindlustusjuhtumi kohta ja vähemalt kaks miljonit eurot aastas kõigi juhtumite kohta kokku, või sama suurusega tagatis või rahalised vahendid asjakohase tõendusega.“;

10) paragrahvi 5 lõige 3 muudetakse ning sõnastatakse järgmiselt:
„(3) Kvalifitseeritud usaldusteenuse osutaja dokumenteerib usaldusteenuse osutamisel tehtud toimingud ning säilitab sellekohast tegevuslogi 12 aastat kirje loomisest arvates.“;
11) paragrahvi 5 lõige 4 tunnistatakse kehtetuks;

12) paragrahvi 5 lõikes 5 asendatakse tekstiosa „väljastamist isikusamasuse, kontrollib seda“ tekstiosaga „väljastamist isikusamasuse Euroopa Parlamendi ja nõukogu määruse (EL) nr 910/2014 artikli 24 lõike 1a punkti a alusel. Sama lõike punkti d puhul kontrollib isikusamasust“;

13) paragrahvi 5 lõiget 9 täiendatakse pärast tekstiosa „usaldusteenuse osutaja“ tekstiosaga „ja tema alltöövõtja“;

14) paragrahvi 5 täiendatakse lõigetega 10–12 järgmises sõnastuses:
„(10) Euroopa digiidentiteedikukru rakendustarkvara komponendid peavad olema avatud lähtekoodiga, välja arvatud mujale kui kasutajaseadmele paigaldatavad komponendid, kui see on põhjendatud turvalisuse või ärisaladuse kaitsega.

(11) Euroopa digiidentiteedikukru pakkuja kannab Euroopa digiidentiteedikukrusse lisaks komisjoni rakendusmääruses (EL) 2024/2977, millega kehtestatakse Euroopa Parlamendi ja nõukogu määruse (EL) nr 910/2014 rakenduseeskirjad seoses Euroopa digiidentiteedikukrutesse väljastatavate isikutuvastusandmete ja elektrooniliste tõenditega (ELT L, 2024/2977, 04.12.2024), nõutud kohustuslikele isikutuvastusandmetele ka Euroopa digiidentiteedikukru kasutaja isikukoodi. 

(12) Euroopa digiidentiteedikukru pakkujal on õigus teha käesoleva paragrahvi lõikes 11 nimetatud isikutuvastusandmete Euroopa digiidentiteedikukrusse kandmiseks ja nende ajakohasuse tagamiseks päringuid isikut tõendavate dokumentide andmekogusse ja rahvastikuregistrisse.“;

15) paragrahvi 6 pealkiri muudetakse ja sõnastatakse järgmiselt:
„§ 6. Kvalifitseeritud usaldusteenuse osutaja ja Euroopa digiidentiteedikukru pakkuja loakohustus ja usaldusteenuse usaldusnimekirja kandmine“;

16) paragrahvi 6 lõige 2 muudetakse ja sõnastatakse järgmiselt:
„(2) Kvalifitseeritud usaldusteenuse osutamise luba kehtib kuni kaks aastat.“;

17) paragrahvi 6 täiendatakse lõigetega 4 ja 5 järgmises sõnastuses:
„(4) Euroopa digiidentiteedikukru pakkumiseks peab isikul olema kehtiv Euroopa Parlamendi ja nõukogu määruse (EL) nr 910/2014 artikli 5c kohane sertifikaat, mida tõendab asjaomane luba.

(5) Euroopa digiidentiteedikukru pakkumise luba kehtib kuni viis aastat.“;

18) paragrahvi 7 lõike 3 punkt 1 muudetakse ja sõnastatakse järgmiselt:
„1) usaldusteenuse nimetus, kirjeldus, sealhulgas teenuse osutamise piirkond ja tegevusvoogude skeemid, teenuse osutamise põhimõtted, teenuse poliitikad, teenuse lõpetamise kava ja usaldusnimekirja lisatav teenuse sertifikaat selle olemasolu korral;“ 

19) paragrahvi 7 lõiget 3 täiendatakse punktiga 11 järgmises sõnastuses:
„11) allkirjastatud vastavushindamisaruanne, mis sisaldab lisaks komisjoni rakendusmääruses (EL) 2025/2162, millega kehtestatakse Euroopa Parlamendi ja nõukogu määruse (EL) nr 910/2014 rakenduseeskirjad seoses kvalifitseeritud usaldusteenuse osutajate ja nende osutatavate kvalifitseeritud usaldusteenuste hindamist teostavate vastavushindamisasutuste akrediteerimise, vastavushindamisaruande ja vastavushindamissüsteemiga (ELT L, 2025/2162, 28.10.2025), sätestatud nõuetele ka põhjendatud järeldust usaldusteenuse ja selle osutaja vastavuse või mittevastavuse kohta käesolevas seaduses ja küberturvalisuse seaduses sätestatud nõuetele ning millele on lisatud audiitori pädevust tõendav teave;“;

20) paragrahvi 7 lõiget 3 täiendatakse punktidega 3, 4 ja 5 järgmises sõnastuses:

„3) usaldusteenuse riskianalüüs, milles tuleb esitada süsteemi turvalisust ja teenuse toimepidevust mõjutavate ning küberintsidendi tekkimist põhjustavate riskide loetelu, määrata riskide realiseerumise korral tekkiva küberintsidendi tagajärgede raskusaste ning kirjeldada küberintsidendi lahendamise abinõusid;

4) tõend käesoleva seaduse § 5 lõikes 2 sätestatud nõude kohta;

5) komisjoni rakendusmäärusele (EL) 2024/2981, millega kehtestatakse Euroopa Parlamendi ja nõukogu määruse (EL) nr 910/2014 rakenduseeskirjad seoses Euroopa digiidentiteedikukrute sertifitseerimisega (ELT L, 2024/2981, 04.12.2024), vastav Euroopa digiidentiteedikukru kirjeldus, mis sisaldab e-identimise süsteemi kirjeldust, mille alusel Euroopa digiidentiteedikukrut pakutakse, Euroopa digiidentiteedikukru sertifikaat ja sertifitseerimise hindamise aruanne.“;

21) paragrahvi 7 lõige 4 tunnistatakse kehtetuks;

22) paragrahvi 8 punktid 1 ja 2 muudetakse ning sõnastatakse järgmiselt:
„1) taotleja ja usaldusteenus või Euroopa digiidentiteedikukru pakkumine vastab Euroopa Parlamendi ja nõukogu määruses (EL) nr 910/2014 ning käesolevas seaduses sätestatud nõuetele;
2) usaldusteenuse osutaja on läbinud Euroopa Parlamendi ja nõukogu määruse (EL) nr 910/2014 artiklis 20 nimetatud vastavushindamise;“;

23) paragrahvi 8 täiendatakse punktiga 21 järgmises sõnastuses:
„21) Euroopa digiidentiteedikukkur on läbinud Euroopa Parlamendi ja nõukogu määruse (EL) nr 910/2014 artikli 5c kohase sertifitseerimise;“;

24) paragrahvi 9 lõike 1 punkt 1 muudetakse ja sõnastatakse järgmiselt:
„1) esitatud taotluse ning vastavushindamise tulemuse alusel ei vasta loa taotluse esitaja, tema osutatav usaldusteenus või Euroopa digiidentiteedikukkur Euroopa Parlamendi ja nõukogu määruse (EL) nr 910/2014 või käesoleva seaduse nõuetele;“;

25) paragrahvi 9 lõiget 1 täiendatakse punktiga 4 järgmises sõnastuses:
„4) taotleja vastavushindamise aruandes või sertifitseerimise hindamise aruandes esineb olulisi vastuolusid.“;

26) paragrahvi 9 lõike 2 sissejuhatavat lauseosa täiendatakse pärast tekstiosa „loa kehtetuks“ tekstiosaga „lisaks majandustegevuse seadustiku üldosa seaduse §-s 37 sätestatule“;

27) paragrahvi 9 lõike 2 punktid 1–3 muudetakse ja sõnastatakse järgmiselt:
„1) kehtetuks tunnistamist taotleb loa omanik;
2) pärast loa andmist selgub, et loa omanik või tema osutatav teenus ei vasta Euroopa Parlamendi ja nõukogu määruse (EL) nr 910/2014 või käesoleva seaduse nõuetele ning teenuse osutaja ei ole pädeva asutuse antud tähtaja jooksul viinud oma tegevust nõuetega kooskõlla;
3) loa omanik on lõpetanud teenuse osutamise.“;

28) paragrahvi 9 lõikes 3 asendatakse tekstiosa „usaldusteenuse“ tekstiosaga „teenuse“;

29) paragrahvi 9 lõige 4 muudetakse ja sõnastatakse järgmiselt:

„(4) Loa kehtetuks tunnistamise korral muudetakse usaldusteenuse osutaja ja usaldusteenuse staatus usaldusnimekirjas kehtetuks.“;

30) paragrahvi 10 lõige 3 muudetakse ja sõnastatakse järgmiselt: 
„(3) Kvalifitseerimata usaldusteenuse osutaja ja usaldusteenus kantakse nimekirja kuni kaheks aastaks.“;
31) paragrahvi 12 pealkiri muudetakse ja sõnastatakse järgmiselt:
„§ 12. Soovituslikud juhendid ja sertifitseerimise kord“;

32) paragrahvi 12 lõige 2 tunnistatakse kehtetuks;

33) paragrahvi 12 täiendatakse lõigetega 21–23 järgmises sõnastuses:
„(21) Euroopa digiidentiteedikukru sertifitseerimise kavade loomist, ajakohasena hoidmist ning perioodilist läbivaatamist korraldab valdkonna eest vastutav ministeerium.

(22) Ajakohased Euroopa digiidentiteedikukru sertifitseerimise kavad teeb internetis avalikult kättesaadavaks valdkonna eest vastutav ministeerium.

(23) Euroopa digiidentiteedikukrut sertifitseerib lõikes 21 nimetatud kava kohaselt selleks akrediteeritud vastavushindamisasutus.“;

34) paragrahvi 13 pealkirja täiendatakse pärast tekstiosa „Usaldusteenuse osutamisega“ tekstiosaga „ja Euroopa digiidentiteedikukru pakkumisega“;

35) paragrahvi 13 lõige 1 muudetakse ja sõnastatakse järgmiselt:
„(1) Usaldusteenuse osutaja või Euroopa digiidentiteedikukru pakkuja teavitab vähemalt üks kuu enne teenuse osutamise muudatuse rakendamist pädevat asutust loa taotluses või usaldusnimekirja kandmise taotluses esitatud andmete muutumisest. Teenuse osutamise lõpetamise kavatsusest teavitatakse pädevat asutust vähemalt kolm kuud ette.“;

36) paragrahvi 13 lõiked 3 ja 4 muudetakse ning sõnastatakse järgmiselt:
„(3) Kui usaldusteenuse või Euroopa digiidentiteedikukru pakkumise sisu muutub, on pädeval asutusel õigus nõuda käesoleva seaduse §-s 7 nimetatud taotluse uuesti esitamist. Pädev asutus teavitab usaldusteenuse osutajat või Euroopa digiidentiteedikukru pakkujat taotluse esitamise vajadusest 14 päeva jooksul käesoleva paragrahvi lõikes 1 sätestatud teavituse kättesaamisest arvates.

(4) Teenuse muutmise taotluse läbivaatamise eest tasutakse riigilõivu riigilõivuseaduses sätestatud määras.“;

37) paragrahvi 18 täiendatakse lõikega 5 järgmises sõnastuses:
„(5) Usaldusteenuse osutaja, kelle usaldusteenus ei võimalda peatatud sertifikaadi kehtivust taastada, rakendab käesoleva seaduse §-des 19 ja 20 sätestatut.“;

38) paragrahvi 19 lõiget 2 täiendatakse punktiga 4 järgmises sõnastuses:
„4) isikut tõendavate dokumentide väljaandja isikut tõendavate dokumentide seaduse § 2 lõike 2 punktides 1–12 nimetatud dokumendile kantud sertifikaatide suhtes ja samas seaduses sätestatud alustel.“;


39) paragrahvi 19 lõike 4 punkt 5 muudetakse ja sõnastatakse järgmiselt:
„5) sertifikaadi omaja tegevuse lõpetamise tõttu tema sertifitseerimise registrist kustutamine;“;

40) paragrahvi 19 lõiget 4 täiendatakse punktiga 16 järgmises sõnastuses:
„16) sertifikaadi väljastamise järel ilmnenud asjaolu, et sertifikaadi väljastamine ei vastanud usaldusteenuse osutamise loa tingimustele või Euroopa Parlamendi ja nõukogu määruses (EL) nr 910/2014 või käesolevas seaduses sätestatud nõuetele.“;

41) paragrahvi 19 lõige 5 muudetakse ja sõnastatakse järgmiselt:
„(5) Enne isikut tõendavate dokumentide seaduse § 2 lõike 2 punktides 1–12 nimetatud dokumendile kantud sertifikaadi kehtetuks tunnistamist teavitab usaldusteenuse osutaja sellest dokumendi väljaandjat.“;

42) seaduse 3. peatükki täiendatakse §-ga 231 järgmises sõnastuses:
„§ 231. Sunniraha määr

Riikliku järelevalvemenetluse käigus ettekirjutuse täitmata jätmise korral on asendustäitmise ja sunniraha seaduses sätestatud korras rakendatava sunniraha kohaldamise igakordne ülemmäär 500 000 eurot või kuni 1 protsent usaldusteenuse osutaja eelmise majandusaasta ülemaailmsest kogukäibest, olenevalt sellest, kumb summa on suurem.“;

43) seadust täiendatakse 31. peatükiga järgmises sõnastuses:

„31. peatükk
Teabevahetus 

§ 232. Teabevahetus teenuse osutajatega

(1) Valdkonna eest vastutaval ministeeriumil ja pädeval asutusel on õigus nõuda Eesti jurisdiktsiooni alla kuuluvalt Euroopa Parlamendi ja nõukogu määruses (EL) nr 910/2014 sätestatud teenuse osutajalt määruse artikliga 48a pandud ülesannete täitmiseks vajalikku teavet.

(2) Isikud on kohustatud andma käesoleva paragrahvi lõikes 1 nimetatud asutusele samas lõikes viidatud määruse artikliga 48a pandud ülesannete täitmiseks vajalikku teavet.

(3) Käesoleva paragrahvi lõikes 1 nõutav teave peab olema ülesande täitmise jaoks vajalik ja proportsionaalne.

(4) Teabe või dokumendi saamise taotlus tuleb vormistada kirjalikult. Teabe saamise taotluses tuleb selgitada, millise ülesande täitmiseks teavet vajatakse ning kuidas seda kasutatakse. Teabe esitamiseks tuleb anda mõistlik tähtaeg, mis ei või olla lühem kui kümme tööpäeva teabenõude kättesaamisest arvates.“.


44) seadust täiendatakse 32. peatükiga järgmises sõnastuses:
„32. peatükk
Vastutus

§ 233. Usaldusteenuse osutamise nõuete rikkumine

(1) Käesoleva seaduse § 5, § 6 lõikes 1 või § 13 lõikes 1 sätestatud nõude rikkumise eest – karistatakse usaldusteenuse osutajat rahatrahviga kuni 5 000 000 eurot.

(2) Sama teo eest, kui selle on toime pannud juriidiline isik, –
karistatakse rahatrahviga kuni 5 000 000 eurot või kuni 1 protsent usaldusteenuse osutaja eelmise majandusaasta ülemaailmsest kogukäibest, olenevalt sellest, kumb summa on suurem.

§ 234. Menetlus

Käesoleva seaduse §-s 233 sätestatud väärteo kohtuväline menetleja on Riigi Infosüsteemi Amet.“;

45) paragrahvi 25 pealkirja täiendatakse pärast tekstiosa „tempel ning“ sõnaga „sertifitseerimise“.

§ 2. Riigilõivuseaduse muutmine

Riigilõivuseaduses tehakse järgmised muudatused:

1) paragrahvi 1162 pealkirja täiendatakse pärast tekstiosa „Usaldusteenuse osutaja“ tekstiosaga „loa ja Euroopa digiidentiteedikukru pakkuja“;

2) paragrahvi 1162 lõiked 1 ja 2 muudetakse ning sõnastatakse järgmiselt:
„(1) Kvalifitseeritud usaldusteenuse osutaja loa, Euroopa digiidentiteedikukru pakkuja loa ja kvalifitseerimata usaldusteenuse osutaja usaldusteenuse usaldusnimekirja kandmise taotluse läbivaatamise eest tasutakse riigilõivu 1030 eurot iga usaldusteenuse või Euroopa digiidentiteedikukru kohta.

(2) Kvalifitseeritud usaldusteenuse osutaja korduva loa, Euroopa digiidentiteedikukru pakkuja korduva loa ja kvalifitseerimata usaldusteenuse osutaja usaldusteenuse usaldusnimekirja kandmise korduva taotluse läbivaatamise eest tasutakse riigilõivu 770 eurot iga usaldusteenuse või Euroopa digiidentiteedikukru kohta.“;

3) paragrahvi 1162 lõiget 3 täiendatakse pärast tekstiosa „Usaldusteenuse osutaja“ tekstiosaga „või Euroopa digiidentiteedikukru pakkuja“.

§ 3. Karistusseadustiku muutmine

Karistusseadustiku § 350 tekst muudetakse ja sõnastatakse järgmiselt:
[bookmark: _Hlk67992359]„Tähtis isiklik dokument käesoleva jao tähenduses on isikut tõendavate dokumentide seaduse § 2 lõikes 2 loetletud dokument, mootorsõidukijuhi juhiluba, e-identimise ja e-tehingute usaldusteenuste seaduse § 211 kohase hindamise positiivselt läbinud e-identimise süsteemi e-identimise vahend ja Euroopa digiidentiteedikukkur.“.

